
Klage på vedtak om forbud mot å drive eiendomsmeglervirksomhet mv. 


1. INNLEDNING 


Finansdepartementet viser til klage 16. februar 2018 fra advokat Jens Otto Haugland over 
Finanstilsynets vedtak 25. januar 2018. I vedtaket la Finanstilsynet ned forbud mot å drive 
eiendomsmegling gjennom advokatbevilling samt å være fagansvarlig og ansvarlig megler, jf. 
lov 29. juni 2007 nr. 73 om eiendomsmegling (eiendomsmeglingsloven) $ 8-3 (1) nr. 4 og $ 
8-6 nr. 2. 


Departementet viser videre til Finanstilsynets oversendelse av klagen 12. mars 2018 og 
advokat Jens Otto Hauglands brev 8. mai 2018 til Finansdepartementet. Vi viser også til 
etterfølgende korrespondanse. 


2. SAKENS BAKGRUNN 


Advokat Jens Otto Haugland («klager») drev eiendomsmegling som ansvarlig og fagansvarlig 
megler i medhold av advokatbevilling, jf. eiendomsmeglingsloven $ 2-1 (1) nr. 2, $ 2-9 (2) og 
$6-2 (1). 


Finanstilsynet foretok stedlig tilsyn hos klager 19. oktober 2017. Merknader etter tilsynet ble 
sendt klager 20. november 2017, hvor klager ble gitt varsel om at Finanstilsynet vurderte å 
fatte vedtak om å forby klager å drive eiendomsmeglingsvirksomhet samt å være fagansvarlig 
og ansvarlig megler. Varselet ble gitt på bakgrunn av det som var fremkommet under det 
stedlige tilsynet. 


Finanstilsynet fattet 25. januar 2018 vedtak om forbud mot å drive 
eiendomsmeglingsvirksomhet samt å være fagansvarlig og ansvarlig megler. Klager påklaget 
vedtaket 16. februar 2018, og ba samtidig om utsatt iverksettelse av vedtaket. Utsatt 
iverksettelse ble besluttet av Finanstilsynet 12. mars 2018 inntil klagen er ferdigbehandlet av 
Finansdepartementet, og klagen ble oversendt Finansdepartementet samme dag. 

8. mai 2018 sendte advokat Haugland brev til Finansdepartementet med kommentarer til 
Finanstilsynets oversendelse av klagen. 


Den 25. november 2022 sendte Finansdepartementet e-post til advokat Haugland med 
spørsmål om klagen fortsatt var aktuell. Klager svarte 2. desember 2022 at klager skulle søke 
om omgjøring av Finanstilsynets vedtak, og at klagen derfor måtte «stilles på vent». 


15. august 2023 ba Finansdepartementet klager gi beskjed om status i saken innen 5. 
september 2023. Klager svarte 30. august 2023 at behandlingen av klagen er aktuell. 


31. august 2023 sendte Finansdepartementet e-post til klager, hvor det ble opplyst at dersom 
klager har noen ytterligere opplysninger i saken, så kan disse sendes til Finansdepartementet 
innen 5. september 2023. Samme dag ba klager om forlenget frist for å komme med innspill, 
hvilket ble innvilget. Klager sendte inn oppdaterte opplysninger 18. september 2023. 


3.  RETTSLIG GRUNNLAG 
Eiendomsmeglingsloven $ 8-3 (1) lyder: 


«(1) Finanstilsynet kan forby advokater å drive eiendomsmegling, jf. $ 2-1 første ledd 
nr. 2, dersom det finnes utilrådelig å la eiendomsmeglingsvirksomheten drives videre 
fordi advokaten: 

Fail 


4. grovt eller gjentatte ganger har overtrådt sine plikter etter lov eller forskrifter, 


Eiendomsmeglingsloven $ 8-6 lyder: 


«Finanstilsynet skal forby advokater å være fagansvarlig megler, jf. $ 2-9 annet ledd, og 

ansvarlig megler, jf. $ 6-2, dersom denne ikke lenger har advokatbevilling. 

Finanstilsynet kan også forby advokater å være fagansvarlig megler og ansvarlig megler 

dersom advokaten anses uegnet fordi vedkommende 

I. har gjort seg skyldig i straffbar handling og dette må antas å svekke den tillit som 
er nødvendig for yrkesutøvelsen, eller 

2. — grovt eller gjentatte ganger har overtrådt sine plikter etter lov eller forskrifter.» 


4.  FINANSTILSYNETS VEDTAK 


4.1 Innledning 


Finanstilsynet har begrunnet vedtaket med at klager har begått gjentatte, og dels grove, brudd 
på pliktene i eiendomsmeglingsregelverket og hvitvaskingsregelverket, jf. 
eiendomsmeglingsloven $ 8-3 (1) nr. 4 og $ 8-6 nr. 2. Dette gjelder pliktene knyttet til 
bokføring og avstemming av klientmidler, manglende journalføring, manglende klientkontoer 
for eiendomsmeglingsvirksomhet, klientmiddelbehandlingen, hvitvaskingsregelverket, 
etterutdanning, bruk av medhjelper, oversending av oppgjørsoppstilling, utarbeidelse av 
skriftlig tilbud og flere andre forhold. 

4.2 Bokføring og avstemming av klientmidler 


Finanstilsynet legger til grunn at klager ikke har ført adskilt klientansvar/-reskontro for 
eiendomsmeglingsoppdragene, og har følgende merknad til dette: 


«Det ble avdekket under tilsynet at De likevel ikke førte adskilt klientansvar/-reskontro for 
eiendomsmeglingsoppdragene. De har i tilsvaret opplyst at det for to av klientene, som det var 
opprettet egne bankkontoer for, ble ført separat hovedbok/reskontro. Regnskapsføring av 
ansvar i øvrige eiendomsmeglingsoppdrag var imidlertid blandet med ansvaret for 
advokatoppdragene på tilsynstidspunktet. Det er videre opplyst at arbeidet med å tilordne 
egne reskontroserier i regnskap var igangsatt før varsel om tilsyn ble mottatt, og videre, at 
denne prosessen har tatt noe tid men at den nå har blitt fullført.» 


Finanstilsynet viser videre til at klager ikke har overholdt sine plikter om bokføring og 
avstemming av klientmidler: 


«Det ble i forhåndsvarslet lagt til grunn at det ikke forelå avstemminger, med unntak for 
saldolister som var skrevet ut tre dager forut for tilsynet. De har i tilsvaret opplyst at 
avstemminger er gjennomført, men at man ikke har tatt fysiske utskrifter av de månedlige 
elektroniske/regnskapsmessige avstemmingstall ved den månedlige avstemming. De har 
fremlagt regnskapsførers forklaring, hvor det fremkommer at *avstemmingsdokumentasjon vi 
hadde inntil nylig bestod av bankkontoutskrift påtegnet kontrollhaker og signatur”. Dette er 
ikke en klientmiddelavstemming, slik at megler er pliktig til å gjennomføre jf. 
eiendomsmeglingsforskriften $ 3-12, og er etter Finanstilsynets oppfatning ikke egnet til å 
kunne benyttes til kontroll med behandling av klientmidlene.» 


4.3 Klientkonto for eiendomsmeglingsvirksomhet 


Videre viser Finanstilsynet til flere forhold knyttet til håndteringen av klientkontoen for 
eiendomsmeglingsvirksomhet: 


Det vises til at klagers sekretær «ved et par spesielle anledninger ble ordret til å foreta et par 
utbetalinger på mine vegne etter konkret oppgave. Hun har ikke "disposisjonsrett på 
klientkonto knyttet til eiendomsmeglingsvirksomhet”». Finanstilsynet skriver videre at «Slik 
Finanstilsynet forstår anførselen har De da ved et par anledninger latt personer uten formell 
oppgjørskompetanse disponere klientkontoen». 


Videre vises det til at klager ikke har bedt om å få rentetilbud på innskuddskontoer fra 
aktuelle banker, og i tillegg at klager ikke har overført påløpte renter på innbetalt 
dokumentavgift til kjøper. 


I tillegg viser Finanstilsynet til at klager ikke hadde rutiner for å regne renter til fordel for 
kjøper: 


«Det følger av eiendomsmeglingsforskriften $ 3-10 tredje ledd at det skal utbetales renter til 
klienter dersom disse overstiger ” rettsgebyr. Dersom annet ikke er avtalt, tilfaller renter av 
innestående i avhendingslovtilfeller før overtakelsesdato kjøper, og renter av innestående etter 
overtakelsesdato selger. Renter av innbetaling for dekning av dokumentavgift vil imidlertid 
alltid tilfalle kjøper. Det ble avdekket under tilsynet at De ikke hadde rutine for å beregne 
renter til fordel for kjøper i det hele.» 

4.4 Klientmiddelbehandling 


Finanstilsynet viser til at klager plikter i henhold til god meglerskikk alltid å kontrollere 
legalpant. Finanstilsynet mener at dette ikke har vært gjort: 


«Det ble under tilsynet avdekket at De ikke kontrollerte legalpant i det hele. De har i tilsvaret 
opplyst at "I realiteten har altså det her ikke vært noen risiko for tap for noen på grunn av 
manglende kontroll av legalpant [...]”. Finanstilsynet forstår dette å være begrunnet i at 
advokaten kjenner klientene meget godt og ville derfor ha visst at det forelå uoppgjorte krav 
som var sikret gjennom legalpant, samt at han — dersom det forelå utleggspant — også ville tatt 
kontakt med relevante personer og institusjoner for å få klarhet i eventuell legalpant. 
Advokaten har opplyst at kontroll av legalpant nå er innført som rutine.» 


Finanstilsynet viser også til at klager ikke har kontrollert at overtakelse av eiendommen 
faktisk har funnet sted: 


«Videre ble det i kontrollen med enkeltsaker ikke funnet dokumentasjon av at De hadde 
kontrollert at overtakelse faktisk er gjennomført før oppgjøret finner sted. De har i tilsvaret 
opplyst at Normal skjer overtakelsen like etter oppgjør og tinglysing kommer i dagene 
deretter. Oppgjøret skjer etter det igjen [...]”. Det fremkommer at De i fremtiden vil ta i bruk 
skjemaer for å dokumentere overtakelsen.» 


4.5 Tiltak etter hvitvaskingsregelverket 


Etter Finanstilsynets syn foreligger det også manglende tiltak etter hvitvaskingsregelverket: 


«Det ble avdekket under tilsynet at De ikke hadde etablert noen form for rutiner eller tiltak for 
å etterleve hvitvaskingsregelverket. De har i tilsvaret forklart at identitetskontroll fra både 
selger og kjøper nå er formalisert og satt i system, med unntak for *årelange faste klienter”. De 
har dessuten fremlagt arbeidsrutiner etter hvitvaskingsloven. Finanstilsynet bemerker at 
kundekontrolltiltak skal iverksettes også for faste klienter. Etter hvitvaskingsloven $ 7 kan 
bekreftelse på fysiske personer identitet foretas på annet grunnlag enn gyldig legitimasjon der 
den rapporteringspliktige er *sikker på vedkommendes identitet”. Finanstilsynet legger til 
grunn at det uansett ikke er tilstrekkelig at man kjenner vedkommende privat. Finanstilsynet 
kan ikke se at De har foretatt en vurdering av risiko for å bli brukt til hvitvasking i det hele.» 


4.6 Øvrige forhold 


Videre viser Finanstilsynet til at klager ikke har ført oppdragsjournal, omsetningsjournal og 
depotjournal jf. eiendomsmeglingsloven $ 3-1 jf. $ 3-2, $ 3-3, jf. 
eiendomsmeglingsforskriften $ 3-6. 


Det vises også til en rekke andre forhold: 

-  Atklager ikke har sendt oppgjørsoppstilling til kjøper jf. eiendomsmeglingsloven $ 3- 
13. 

-  Atklager har latt sekretæren sin som ikke har bestått godkjent eksamen utarbeide 
dokumenter, jf. eiendomsmeglingsloven $ 6-2 (2) jf. 1). 

-  Atklager ikke oppfyller kravet til antall timer med etterutdanning i 
eiendomsmeglingsfaget jf. eiendomsmeglingsloven $ 4-6 og 
eiendomsmeglingsforskriften $$ 4-10 og 4-11. 

-  Atklager ikke har utarbeidet skriftlige tilbud basert på timepris etter 
eiendomsmeglingsloven $ 7-2 (2). 

-  Atklager ikke har inngått skriftlig oppdragsavtale jf. eiendomsmeglingsloven $ 6-4. 

-  Atklager ikke sender timeliste over utført arbeid til oppdragstaker. Dermed gjør ikke 
regningen det mulig for oppdragstaker å bedømme omfanget av det arbeidet som er 
utført, jf. eiendomsmeglingsloven $ 7-2 (3). 

-  Atklager ikke har oppbevart skjøter, pantobligasjoner, andelsbevis og lignende avlåst 
og brannsikkert når disse har vært oppbevart på vegne av andre jf. 
eiendomsmeglingsforskriften $ 3-6. 


4.7 —Finanstilsynets vurderinger 


Finanstilsynet viser til at de nevnte overtredelsene utgjør gjentatte overtredelser av 
eiendomsmeglers plikter etter eiendomsmeglingsloven $ 8-3 nr. 4 og $ 8-6 nr. 2. Det vises 
også til at flere av overtredelsene må karakteriseres som grove i henhold til nevnte 
bestemmelser i eiendomsmeglingsloven. 


Tilsynet viser videre til at: 


«Det er også et vilkår at det skal være utilrådelig å la virksomheten drives videre og at 
advokaten anses uegnet til å være fagansvarlig og ansvarlig megler. Ifølge forarbeidene til 
eiendomsmeglingsloven innebærer dette at bestemmelsen skal være *fremover-rettet” 1 
motsetning til tiltak som har et pønalt formål. Det er imidlertid slått uttrykkelig fast i 
forarbeidene at det kan legges vekt på tidligere forhold, jf. NOU 2006: 1 side 153. Avgjørende 
er i hvilken grad forholdene er av en slik art at de er egnet til å svekke den nødvendige tillit til 
Dem som mellommann. Finanstilsynets gjennomgang av Deres virksomhet viser etter 
Finanstilsynets oppfatning at eiendomsmeglingsvirksomheten er drevet med en betydelig 
manglende innrettelse etter regelverket. 


I brev av 2. november 2017 samt i tilsvaret til forhåndsvarslet har De bebudet endringer i tråd 
med det som fremkom under tilsynet og er omtalt i forhåndsvarslet. Videre har De anmodet 
om at Finanstilsynet setter en frist for endelig dokumentasjon for at gjeldende regelverk i 
praksis over en tid på inntil 6 måneder er blitt fulgt. Finanstilsynet bemerker at siktemålet 
med det stedlige tilsyn ikke er å drive opplærings- og veiledningsvirksomhet, men å 
kontrollere at de som er under tilsyn fra første dag og til enhver tid utøver sin virksomhet i 
overensstemmelse med regelverket. Det er Finanstilsynets oppfatning at 
autorisasjonsordningen ikke kan bygge på at de som er under tilsyn først i etterkant av en 
kontroll iverksetter tiltak for å overholde regelverket. Både hensynet til forbrukerne og 
autorisasjonsordningen tilsier at det stilles krav til de som gis rett til å drive 
eiendomsmeglingsvirksomhet. Å inneha en slik rett må anses som et kvalifikasjonsstempel for 
den eiendomsmeglingsvirksomheten advokaten utfører. Hvis en advokat som driver 
eiendomsmegling kan reparere tidligere lovbrudd, vil det bli svært vanskelig å føre effektivt 
tilsyn med bransjen. Ettersom endringene er foranlediget av nærværende tilsynssak, tillegger 
Finanstilsynet disse etterfølgende endringene mindre betydning. 


De avdekkede forhold dreier seg ikke om enkelthendelser, men vedvarende systematisk svikt 
som etter Finanstilsynets vurdering er av et slikt omfang at Finanstilsynet ikke har tillit til at 
De i fremtiden vil overholde regelverket. Finanstilsynet finner etter dette at vil være 
utilrådelig å la eiendomsmeglingsvirksomheten under Deres advokatbevilling drives videre jf. 
$ 8-3 og finner Dem videre uegnet som fagansvarlig og ansvarlig megler jf. $ 8-6.» 

Finanstilsynet legger videre til grunn at vedtaket ikke er uforholdsmessig overfor klager. 


5.  KLAGERS ANFØRSLER I HOVEDTREKK 


Klagers anførsler fremgår av merknader 11. desember 2017, klagen 16. februar 2018, brev 8. 
mai 2018 og brev 18. september 2023 til Finansdepartementet. 


5.1 Bokføring og avstemming av klientkontoer 


Klager anfører at den manglende reskontroserie for ansvaret i eiendomsmeglingsoppdrag 
skyldes et problem med regnskapsførers datasystem. Dette skal være avklart med 
systemleverandør. Klager kommenterer følgende om dette i klagen 16. februar 2018: 


«Jeg viser videre til at regnskapsfører har forklart hvordan man først møtte en teknisk 
umulighet som måtte avklares med systemleverandør. Dette vedrørende hvordan 
reskontroserie for eiendomsoppgjør kunne løses. For å prøve dette ut måtte man naturligvis ha 
ett faktisk tilfelle, og dette ene tilfellet var det som innledningsvis ikke var slik man skulle 
frem til. 


At dette ene innledende tilfelle måtte via en *prøveordning” som ikke var vellykket, er altså 
Finanstilsynets eneste grunnlag for å hevde at det er begått grove og alvorlige overtredelser på 
dette punkt.» 


Klager bestrider også at ansvaret i eiendomsmeglingsoppdrag var blandet sammen med 
ansvaret i advokatoppdragene på tilsynstidspunktet. 


Når det gjelder avstemminger av klientansvar, er klager ikke enig med Finanstilsynets 
vurdering av faktum og fremholder at Finanstilsynet «her tar direkte feil i faktum». Klager 
viser til sin regnskapsførers uttalelser i saken i brev 11. desember 2017, 15. februar 2018 og e- 
post 7. mai 2018. Klager anfører at Finanstilsynet legger avgjørende vekt på at 
avstemmingsdokumentasjon ikke foreligger skriftlig, men kun var lagret på regnskapsførers 
datasystem. I klagen 16. februar 2018, fremgår det: 


«Når det gjelder avstemming av klientansvar er altså dette gjort av oss én gang i måneden. Jeg 
viser til regnskapsførers redegjørelse både 11.12.2017 og vedlegg I til nærværende klage. 


Jeg gjentar helt kort at det Finanstilsynet realitet mener ikke er korrekt, er at avstemmingene i 
regnskapet ikke er skrevet ut på papir. At disse avstemminger er gjort og at avstemmingene 
fryses hver måned slik at de i ettertid ikke kan endres på, men kan kontrolleres når som helst, 
eventuelt også ved utskrift, bestrides altså av Finanstilsynet å være avstemminger. 


Som jurist er jeg vant til at det er det underliggende og egentlige forhold som er avgjørende, 
og ikke om det for eksempel er tatt ut papirkopier. Så lenge det er foretatt avstemminger slik 
som her, kan man ikke kritiseres, og det stilles faktisk spørsmål ved om Finanstilsynets krav 
om papirutskrift her er i overensstemmelse med regelverket. Jeg vier her til regnskapsførers 
henvisning til bokføringslovens $ 13: Regnskapsmaterialet skal være tilgjengelig i lesbar 
form og skal kunne skrives ut på papir i hele oppbevaringsperioden. » 


Klager har ytterligere merknader til avstemming av klientansvar i brev av 18. september 2023. 

52 Klientkonto for eiendomsmeglingsvirksomhet 


Klager viser til at det i henhold til avtaler med sin bank bare er han som kan disponere over 
klientkontoene. Han benekter at andre har disposisjonsrett over kontoen. Imidlertid ble hans 
sekretær ved et par anledninger bedt om å foreta et par utbetalinger på hans «vegne etter 
konkret oppgave». 


Klager viser videre til at han ikke har bedt om rentetilbud fra banker én gang i året, men at 
«det er samtidig på det rene at dette ikke ville ha gitt noen uttelling på noen måte». Han viser 
til at han nå har innført dette som rutine. 


Når det gjelder beregning av renter, viser klager til at han ikke har beregnet renter i henhold 
til eiendomsmeglingsregelverket, men at rentene uansett utgjør en så liten sum at det ikke blir 
aktuelt med noen utbetaling. Klager viser også til at oppdragsgivere som han har løpende 
oppgjørsoppdrag for, har egen konto, og at disse får utbetalt renter. Han påpeker at han derfor 
har vært bevisst rentespørsmålet. 


53 Klientmiddelbehandling 


Til spørsmålet om legalpant viser klager til at han kjenner de aller fleste av sine klienter 
meget godt, og at han «klart ville ha visst at det forelå uoppgjorte krav som var sikret 
gjennom legalpant». Videre at det 1 «realiteten» derfor ikke har vært noen risiko for tap på 
grunn av manglende kontroll av legalpant. 


Klager anfører videre at de aller fleste av hans oppdrag gjelder salg av tomter hvor det ifølge 
ham er «noe kunstig å operere med overtakelsesforretning». Han har derfor ikke gjennomført 
overtakelsesforretninger som en del av oppgjøret ved slike oppdrag. Han har innført dette som 
rutine for fremtiden. 


5.4 Manglende tiltak etter hvitvaskingsregelverket 


På dette punktet viser klager til at de «aller fleste oppgjørsoppdrag» er for «faste klienter hvor 
jeg har hatt disse oppgjørene over mange år». Han fremholder videre: «På kjøpersiden er det 
naturligvis obligatorisk å konstatere at oppgjøret kommer via bank. Selv for tomtesalg er det 
vanlig at kjøpers bank oversender obligasjon for tinglysing.» 


Klager viser også til at han nå har innført identitetskontroll «med kopi av identifikasjon fra 
både selger og kjøper, dog med unntak av mine årelange faste klienter». 


55 Øvrige forhold 


Videre kommenter klager en rekke øvrige forhold påpekt av Finanstilsynet: 

- Han erkjenner at han har latt sin sekretær uten godkjent eksamen utarbeide 
dokumenter, jf. eiendomsmeglingsloven $ 6-2 (2), men han påpeker at han har gått 
gjennom disse grundig i etterkant. Han skal i fremtiden utføre dette arbeidet selv. 

- Når det gjelder kravene til oppdragsjournal, omsetningsjournal og depotjournal viser 
klager til at dette nå er lagt inn i virksomhetens rutiner. 

- Han erkjenner at det tidligere ikke ble sendt oppgjørsoppstilling til kjøper slik som til 
selger. Han har nå innarbeidet dette som rutine. 

- Når det kommer til Finanstilsynets konklusjon om klagers manglende etterutdanning 
anfører klager at det er gjort en feil ved vurderingen av det aktuelle kurset. Han viser 
videre til at han nå har prosedert én sak vedrørende bustadoppføringslova for 

Høyesterett, og at det burde være tilstrekkelig med etterutdanning. I tillegg har han 
gjennomført et kurs ved Juristforum på Stord. 

- — Til kravet om utarbeidelse av skriftlig tilbud basert på timepris uttaler klager at de 
fleste av hans oppdrag er for andre enn forbrukere, og at bestemmelsen i 
eiendomsmeglingsloven $ 7-2 da ikke kommer til anvendelse. Han viser videre til at 
oppgjørsoppdragene er av en meget begrenset karakter. Han skal utarbeide tilbud 
basert på timepris når oppdragsgiver er forbruker. 

- — Til kravet om skriftlig oppdragsavtale viser klager til at denne bestemmelsen også bare 
gjelder i de tilfeller hvor oppdragsgiver er forbruker. 

- — Når det gjelder krav et om utarbeidelse av reell timeliste etter eiendomsmeglingsloven 
$ 7-2 (2) viser klager til at bestemmelsen ikke gjelder i forbrukerforhold. Han har nå 
innarbeidet kravet i sine rutiner. 

- — Til kravet om oppbevaring av skjøter mv. i avlåst og brannsikkert skap viser klager til 
at dette er tilgjengelig på virksomhetens kontor og at det nå er innført i rutinene at det 
skal brukes. 


5.6 Merknader knyttet til Finanstilsynets vurderinger 


Klager viser til at det verken er feil knyttet til bokføring eller avstemming av klientmidler. 
Klager mener vedtaket er ugyldig av denne grunn. 


Videre viser klager til at alle opplysninger som «inntas på journal finnes på hver sak». Han 
fremholder at det at disse skal samles i journal for å være lettere tilgjengelig, ikke har 
betydning for den fremtidsvurdering Finanstilsynet må gjøre. 


Klager anfører at Finanstilsynet «synes imidlertid å ha lagt til grunn noe slik som at: 'Det skal 
bare legges vekt på tidligere forhold”. Her foreligger således en grov rettsanvendelsesfeil som 
gjør at Finanstilsynets drøftelse faller helt feil ut.» 


Det vises videre til at klager nå har innrettet seg på alle punkter etter regelverket med tanke på 
fremtiden. 


Videre skriver klager i brevet 16. februar 2018: 


«Jeg ga vel klart uttrykk for at jeg under tilsynet at jeg for lenge, på grunn av sterkt 
arbeidspress i min hverdag, var kommet på etterskudd i forhold til å oppdatere meg i 
regelendringene som har skjedd de senere år. Det beklager jeg naturligvis, men det er ikke det 
som at jeg ikke er i stand til å innrette meg etter regelverket. Det er det som er temaet i 
vurderingen av min egnethet og diskusjonen om utilrådelighet. 


I denne sammenheng synes også Finanstilsynet å ha lagt vekt på at jeg flere ganger har 
overtrådt regelverket. Det sier seg selv at dette har skjedd flere ganger inntil jeg nå innretter 
meg etter regelverket. Dette må i så måte ses på som én overtredelse over tid.» 


Klager viser videre til at Finanstilsynets vedtak ikke er forholdsmessig. Etter hans syn er den 
strengeste reaksjonen som er forholdsmessig at han ilegges en 6-måneders frist til å bringe 
forholdene i orden. Han viser til at det er veldig byrdefullt inngrep i hans «gode navn og 
rykte» om det finnes utilrådelig at han fortsetter som eiendomsmegler. Et slikt vedtak får 
særlig stor betydning for klager som driver i et lite marked som Haugesunds-markedet er. 

Etter hans syn har vedtaket pønal karakter og fremstår som en straff uten at det tas hensyn til 
at et slikt vedtak ikke skal ha karakter av å være en straff. 


6.  FINANSTILSYNETS MERKNADER TIL KLAGEN 


Finanstilsynet viser til at de ikke kan se at det fremkommer opplysninger i klagen som endrer 
deres faktiske eller rettslige vurderinger. 


Til forholdet om at klager hadde blandet klientansvaret i eiendomsmeglingsoppdrag med 
klientansvaret for advokatoppdrag og ikke ført reskontro for det enkelte 
eiendomsmeglingsoppdrag, viser Finanstilsynet til at det ikke på noe tidspunkt forut for 
tilsynet var ført særskilte reskontroer for eiendomsmeglingsoppdragene. 


Når det gjelder klagers anførsler om at Finanstilsynet tar feil vedrørende klagers 
avstemmingsrutiner, fremholder Finanstilsynet at «det ikke er tilstrekkelig at den enkelte 
transaksjon i bankens kontoutskrift er avkrysset mot den enkelte transaksjon i regnskapet. Det 
er summene (saldoene) som skal kontrolleres mot hverandre. Eventuelle avvik skal forklares 
med angivelse av åpne poster.» 


Finanstilsynet påpeker videre: 


«Finanstilsynet kan heller ikke se at klager kan dokumentere kontroll av bokført klientansvar 
mot bokført klientmiddelbeholdning. Det foreligger heller ingen saldoliste som viser 
klientansvaret i hvert oppdrag, og klager kan dermed ikke dokumentere at det har vært ført 
kontroll med eventuelle underdekninger i enkeltsaker. 


Kravet til å dokumentere klientmiddelavstemminger følger direkte av 
eiendomsmeglingsforskriften $ 3-12 (4), og er også kommunisert gjennom rundskriv fra 
Finanstilsynet. Finanstilsynet opprettholder dermed sin vurdering av at klager ikke kan 
dokumentere forskriftsmessige avstemminger.» 


Til klagers anførsel vedrørende hans etterutdanning, har Finanstilsynet vist til det er begrunnet 
i et tidligere vedtak hvorfor det aktuelle kurset fra Norges Bondelag 1 2016 bare delvis er 
relevant som etterutdanning for eiendomsmeglere. 


Når det gjelder vurderingen av om overtredelsene er grove opprettholder Finanstilsynet sin 
vurdering. Tilsynet fremhever videre at de ikke har lagt for stor vekt på tidligere forhold i 
vurderingen av om det er utilrådelig at klager får fortsette sin virksomhet. De viser videre til 
at: 


«Etter Finanstilsynets oppfatning er de samlede overtredelsene i saken av et slikt omfang at 
det viser en fullstendig manglende innrettelse etter regelverket over svært lang tid, og 
Finanstilsynet har dermed ikke grunnlag for å ha tillit til at klager i fremtiden vil drive 
eiendomsmeglingsvirksomhet i samsvar med regelverket.» 


7.  FINANSDEPARTEMENTETS VURDERING 


7.1 Innledning 


Spørsmålene Finansdepartementet skal ta stilling til er om vilkårene for å forby advokat 
Haugland å drive eiendomsmegling i kraft av sin advokatbevilling og å være fagansvarlig og 

ansvarlig megler er oppfylt, jf. eiendomsmeglingsloven $ 8-3 første ledd nr. 4 jf. $ 2-1 første 
ledd nr. 2 og $ 8-6 nr. 2. 


Ordlyden i de angitte rettslige grunnlagene er i stor grad like, ved at det begge steder 
oppstilles vilkår om at advokaten «grovt eller gjentatte ganger har overtrådt sine plikter etter 
lov eller forskrifter», jf. eiendomsmeglingsloven $$ 8-3 første ledd nr. 4 og 8-6 nr. 2. 
Bestemmelsene krever videre at det er «utilrådelig» å la eiendomsmeglingsvirksomheten 
drives videre eller at advokaten anses «uegnet» pga. alternativene listet opp i bestemmelsen, 
jf. henholdsvis emgl. $$ 8-3 og 8-6. Likhetene gjør at drøftelsene nødvendigvis overlapper 
hverandre. Av den grunn drøfter Finansdepartementet vilkårene sammen. 


Finansdepartementet vurderer først vilkårene i emgl. $ 8-3 første ledd nr. 4 og emgl. $ 8-6 nr. 
2, 


7.2 Brudd på eiendomsmeglers plikter etter lov og forskrift 


7.2.1 Manglende journalføring 


Klager plikter etter eiendomsmeglingsloven å føre oppdragsjournal, omsetningsjournal og 
depotjournal, jf. $ 3-1 jf. eiendomsmeglingsforskriften $ 3-2 og $ 3-3 samt 
eiendomsmeglingsforskriften $ 3-6. 


Finanstilsynet påpeker at ikke forelå noen form for journal ved tilsynet 19. oktober 2017. 
Finansdepartementet har forstått klager slik at han erkjenner at det ikke er ført journal i 
henhold til eiendomsmeglingsloven. I brevet fra klager 11. desember 2017 kommenterer han 
at «Dette er nå lagt inn i våre rutiner», se punkt 2.6.2. Han viser imidlertid til at «alle 
opplysninger som inntas i journal finnes på hver sak.» At opplysningene ligger på sak, er ikke 
tilstrekkelig i henhold til eiendomsmeglingsloven $ 3-1. 


Finansdepartementet konkluderer etter dette med at det ikke er ført journal i henhold til 
eiendomsmeglingsloven med forskrifter. 


7.2.2 Klientkonto for eiendomsmeglingsvirksomhet 


Det følger av eiendomsmeglingsforskriften $ 3-11 (1) jf. $ 3-10 (1) bokstav b at det bare er 
advokaten eller person eller foretak som advokaten gir skriftlig fullmakt, som kan disponere 
over klientkontoen. Skal advokaten la andre bistå må disse uansett ha kompetanse som 
ansvarlig megler eller oppgjørsmedhjelper, jf. eiendomsmeglingsloven $ 6-2 (1) og $ 4-4 (2). 


Klager erkjenner at hans sekretær som ikke er ansvarlig megler eller oppgjørsmedhjelper, 
«ved et par spesielle anledninger ble ordret til å foreta et par utbetalinger». Han bestrider 
imidlertid at dette innebærer at sekretæren har disposisjonsrett over kontoen. 


Finansdepartementet legger til grunn at uttrykket «disponere» over klientkonto i 
eiendomsmeglingsforskriften $ 3-11 også inkluderer tilfeller hvor advokaten lar andre foreta 
enkeltutbetalinger over konto. Dette støttes også av hensynet bak regelen, at det bare er 
personer med de rette kvalifikasjonene som skal kunne foreta transaksjoner med klientmidler. 


Finansdepartementet konkluderer etter dette med at klager har brutt 
eiendomsmeglingsforskriften $ 3-11 (1) jf. $ 3-10 (1) bokstav b. 

Videre følger det av eiendomsmeglingsforskriften $ 3-10 (3) at klientmidler skal plasseres til 
høyest mulig rente. Dette innebærer at advokaten jevnlig, minimum årlig, må forsikre seg om 
at renten er markedsmessig. 


Klager erkjenner at han ikke årlig har forsikret seg om at renten er markedsmessig. 
Finansdepartementet legger derfor til grunn at klager har brutt plikten etter 
eiendomsmeglingsloven $ 3-10 (3). 


I tillegg må også klager ha en rutine for beregning av renter til fordel for kjøper for beløp som 
er innbetalt for å betale dokumentavgiften. Etter eiendomsmeglingsforskriften $ 3-10 skal 
disse utbetales om rentene overstiger et halvt rettsgebyr. 


Klager erkjenner at han ikke har hatt rutine for beregning av renter til fordel for kjøper. Etter 
Finansdepartementets syn utgjør dette et brudd på eiendomsmeglers plikter etter lov og 
forskrift. 


7.2.3 Klientmiddelbehandling — manglende kontroll av legalpant 


Det følger av eiendomsmeglingsloven $ 3-2 (2) og god meglerskikk at advokaten i de tilfeller 
hvor kjøpet er lånefinansiert, må kontrollere eventuell legalpant før utbetaling skjer. 
Legalpant fremgår ikke av grunnboken, men må kontrolleres ved å kontakte kommunen eller 
forretningsfører om det gjelder salg av en eierseksjon eller borettslag. 


Klager viser til at han ikke har gjort dette, men at han kjenner klientene godt, og at han ville 
ha visst om det forelå uoppgjorte krav. 


Finansdepartementet anser dette ikke som en tilstrekkelig kontroll av legalpant. Dette 
innebærer en risiko for at det foreligger slik pant som klager ikke har oversikt over. 
Finansdepartementet konkluderer derfor med at dette utgjør et brudd på klagers plikter etter 
lov og forskrift. 


Klager har heller ikke kunnet dokumentere at han kontrollerer at overtakelse av eiendommen 
faktisk har funnet sted. Finansdepartementet forstår klager slik at han ikke har kontrollert 
dette. Departementet konkluderer derfor med at klager ikke har foretatt noen slik kontroll. 


7.2.4 Manglende tiltak etter hvitvaskingsregelverket 


Advokater er underlagt en rekke plikter etter hvitvaskingsloven med forskrift. Advokaten må 
blant annet foreta en skriftlig risikovurdering av risikoen for å bli brukt til hvitvasking, jf. 
dagjeldende hvitvaskingslov $ 5 (lov 6. mars 2009 nr. 11). Det må også foretas en løpende 
kundekontroll og undersøkelse av mistenkelige transaksjoner, jf. dagjeldende 
hvitvaskingsloven kapittel 2 og 3. Regelverket i dag stiller ikke lempeligere krav. 


På tidspunktet for tilsyn 19. oktober 2017 kunne ikke klager vise til noen form for rutiner mot 
hvitvasking i henholdt til hvitvaskingsloven. Finansdepartementet forstår klager slik at han 


erkjenner at det ikke forelå noen slike rutiner på tidspunktet for tilsyn. 


Finansdepartementet konkluderer med at klager ikke har overholdt sine plikter etter 
hvitvaskingsloven. 

7.2.5 Manglende etterutdanning 


Finanstilsynet har konkludert med at klager ikke har gjennomført 15 timer med 
eiendomsfaglig etterutdanning for perioden 2016 til 2017, jf. eiendomsmeglingsloven $ 4-6 jf. 
eiendomsmeglingsforskriften $ 4-10 (1). Etter deres syn kan klager bare dokumentere å ha 
gjennomført 5 timer med relevant etterutdanning i denne perioden. 


Klager har gjennomført ett kurs i perioden ved Norges Bondelag. I vedtaket fra Finanstilsynet 
i henhold til eiendomsmeglingsforskriften $ 4-10 (3), fremgår det at kurset bare er godkjent 
for fem timer. Klager kan derfor ikke påberope seg flere timer fra dette kurset enn hva som er 
godkjent av Finanstilsynet. 


Klager har videre vist til at han har prosedert en sak for Høyesterett som gjelder fast eiendom. 
Finansdepartementet kan ikke se at dette er godkjent som etterutdanning i henhold til 
eiendomsmeglingsforskriften $ 4-10 (2). 


Klager har derfor ikke overholdt sin plikt til å gjennomføre 15 timer med etterutdanning i den 
aktuelle perioden. 


7.2.6 Andre forhold 


Finansdepartementet legger til grunn at klager også erkjenner å ha begått flere andre brudd 
som Finanstilsynet har påpekt. Finansdepartementet legger til grunn at klager har begått 
følgende brudd på sine plikter i henhold til lov og forskrift: 
- Klager har ikke sendt oppgjørsoppstilling til kjøper jf. eiendomsmeglingsforskriften $ 
3-13. 
- Klager har latt sekretæren sin, som ikke har bestått godkjent eksamen, utarbeide 
dokumenter, jf. eiendomsmeglingsloven $ 6-2 (2) jf. 1). 
- Klager har ikke utarbeidet skriftlige tilbud basert på timepris etter 
eiendomsmeglingsloven $ 7-2 (2). 
- Klager har ikke inngått skriftlig oppdragsavtale jf. eiendomsmeglingsloven $ 6-4. 
- Klager har ikke sendt timeliste over utført arbeid til oppdragstaker. Dermed gjør ikke 
regningen det mulig for oppdragstaker å bedømme omfanget av det arbeidet som er 
utført, jf. eiendomsmeglingsloven $ 7-2 (3). 
- Klager har ikke oppbevart skjøter, pantobligasjoner, andelsbevis og lignende avlåst og 
brannsikkert når disse har vært oppbevart på vegne av andre jf. 
eiendomsmeglingsforskriften $ 3-6. 


7.2.7 Om bokføring og avstemming av klientmidler 


Departementet viser til at det er betydelig uenighet mellom Finanstilsynet og klager om 
hvorvidt bokføring og avstemming av klientmidler var gjort i tråd med regelverket. For 
departementets del er dette punktet ikke avgjørende for konklusjonen, og departementet finner 
ikke grunn til å vurdere i hvilken grad bokføring og avstemming var i tråd med regelverket. 


7.3 Er pliktbruddene «gjentatte» eller «grove»? 


Departementet har ovenfor konkludert med at det foreligger en rekke pliktbrudd fra klagers 
side. Etter eiendomsmeglingsloven $ 8-3 (1) nr. 4 og $ 8-6 nr. 2, må disse være enten grove 
eller gjentatte for at det kan nedlegges forbud mot klagers eiendomsmeglingsvirksomhet og at 
han opptrer som fagansvarlig og ansvarlig megler. 

At en overtredelse har vært grov, innebærer etter sin ordlyd at den har vært graverende. Det 
tilsier at det skal mye til for at et tilfelle er grovt, jf. også Oslo Tingretts dom 21. mai 2019 
(TOSLO-2019-2357). I vurderingen av om et lovbrudd er grovt, skal det ses hen til 
lovbruddets karakter, og det kan også sees hen til graden av skyld. At overtredelser er foretatt 
gjentatte ganger, innebærer at det har skjedd ved flere anledninger. Vilkårene om gjentatte 
eller grove overtredelser er alternative, men vurderingen kan tidvis være overlappende. 


Finansdepartementet vurderer først klagers manglende journalføring. Klager har anført at 
dette ikke kan utgjøre noen grov overtredelse når opplysningene uansett var på sortert på 
saken. 


Når det gjelder overtredelsens karakter, viser Finansdepartementet til at reglene om 
journalføring har til formål å sørge for korrekte og sikre eiendomsoverdragelser. 
Journalføringen skal også gjøre det mulig å ettergå advokatens arbeid i tilknytning til 
overdragelsene. Journalføringen har dermed en sentral rolle i å sikre at omsetningen av fast 
eiendom skjer på en «sikker, ordnet og effektiv måte», jf. eiendomsmeglingsloven $ 1-1. At 
opplysningene ligger på saken anser ikke Finansdepartementet som tilstrekkelig. 
Departementet viser til at opplysningene må være sporbare, jf. eiendomsmeglingsforskriften $ 
3-1. En slik oppbevaring av opplysningene som her, er dermed ikke tilstrekkelig for å ivareta 
hensynet bak reglene om journalføring. 


Den manglende journalføringen er i dette tilfellet også gjennomgående siden klager ikke kan 
dokumentere å ha ført oppdragsjournal, omsetningsjournal eller depotjournal. Overtredelse av 
eiendomsmeglingsloven $ 3-1 om journalføring eller bestemmelser gitt i medhold av denne er 
straffbart, jf. eiendomsmeglingsloven $ 8-9. Overtredelse av journalføringsplikten må derfor 
anses som alvorlig. 


Departementet kan ikke se at det foreligger subjektive forhold av formildende art. Etter en 
samlet vurdering er Finansdepartementet kommet til den samme konklusjonen som 
Finanstilsynet på dette punktet. Klagers manglende journalføring utgjør en grov overtredelse 
av klagers plikter etter lov og forskrift. 


Departementet viser videre til at det også er avdekket en rekke brudd på pliktene som gjelder 
behandlingen av klientmidler, kontroll av legalpant og kontroll med overføring av 
eiendommen, manglende etterutdanning, hvitvaskingstiltak mv, jf. ovenfor i punkt 7.2. Flere 
av pliktbruddene er gjentatte, jf. det alternative vilkåret i eiendomsmeglingsloven $ 8-3 (1) nr. 
4, og omfanget av brudd fra klagers side vitner etter departementets syn om gjennomgående 
mangelfull oppfølging av lovpålagte rutiner for en eiendomsmeglingsvirksomhet. 


7.4  Vilkåret om at det være «utilrådelig» å la virksomheten få fortsette og at klager 
må anses «uegnet» 


Det er ikke tilstrekkelig for å forby eiendomsmeglingsvirksomheten at det foreligger gjentatte 
eller grove pliktbrudd. Etter eiendomsmeglingsloven $ 8-3 må det i tillegg være «utilrådelig» 
at virksomheten får fortsette. Etter eiendomsmeglingsloven $ 8-6 må klager anses «uegnet» 
for at Finanstilsynet skal kunne nedlegge forbud mot å være fagansvarlig og ansvarlig megler. 


Finansdepartementet foretar en samlet vurdering av disse to vilkårene. 

Etter ordlyden er dette en fremtidsrettet vurdering. Det må foretas en konkret helhetsvurdering 
av saken hvor det sentrale er om tilliten til at klager i fremtiden kan drive eiendomsmegling 
etter regelverket, er brutt. Ordlyden og vedtakets inngripende karakter tilsier at det må være 
en høy terskel for å nedlegge et forbud. 


I dette tilfellet foreligger det flere og til dels alvorlige overtredelser av 
eiendomsmeglingsloven med tilhørende forskrifter. Lovbruddene dekker et vidt spekter av 
eiendomsmeglers plikter. Det må forventes av advokater at de driver sin virksomhet i tråd 
med regelverket. Overtredelsene i denne saken er etter departementets vurdering så betydelige 
at de må karakteriseres som en gjennomgående mangelfull virksomhet. Klager kan ikke sies å 
ha fulgt med på regelverksendringer som gjelder eiendomsmeglere. 


Klager har vist til at han sammen med en gruppe i hans kontorfellesskap skal klargjøre 
virksomhetens rutiner, og at han er fullt ut i stand til å innrette seg etter gjeldende regelverk, 
samt til etterfølgende forhold. Finansdepartementet viser til at endringer som følge av et tilsyn 
fra Finanstilsynet bare har begrenset vekt i vurderingen. En som driver en virksomhet som 
krever tillatelse fra offentlige myndigheter, må forventes å følge med på rettsutviklingen og til 
enhver tid sørge for at virksomheten drives i tråd med dette. Dette gjorde ikke klager, og 
regelbruddene foregikk over et lengre tidsrom. 


Et vedtak om forbud mot å drive eiendomsmeglingsvirksomhet er inngripende. Vedtaket 
forbyr klager å drive en virksomhet han har drevet over flere år, herunder med utsatt 
iverksettelse etter Finanstilsynets vedtak. Klager har videre vist til at han i en by av 
Haugesunds størrelse vil rammes uforholdsmessig hardt av et forbud. 


I dette tilfellet kan det likevel ikke sies å være omstendigheter som tilsier at vedtaket er mer 
inngripende for klager enn det som er normalt for slike vedtak. Klager kan fortsatt drive sin 
advokatvirksomhet, og vedtaket vil derfor ikke innebære noe yrkesforbud. 


Departementet viser til at eiendomsmeglere har en helt sentral rolle i å sikre at overdragelser 
av verdier av stor betydning for den enkelte skjer på en sikker, ordnet og effektiv måte. 
Finansdepartementet legger etter en samlet vurdering avgjørende vekt på at klager har begått 
grove, omfattende og gjentatte brudd på sine plikter som advokat som driver 
eiendomsmeglervirksomhet. Pliktbruddene er av en slik karakter og et slikt omfang at 
departementet ikke har tillit til at klager i fremtiden vil innrette seg etter gjeldende regelverk. 


På denne bakgrunn mener Finansdepartementet at det er utilrådelig at klager får fortsette som 
eiendomsmegler, jf. eiendomsmeglingsloven $ 8-3 (1). På bakgrunn av samme forhold anses 
også klager som «uegnet» til å være fagansvarlig og ansvarlig megler, jf. 
eiendomsmeglingsloven $ 8-6. 


Som departementet konkluderer med over, har departementet ikke tillit til at klager vil 
innrette seg etter gjeldende regelverk. Departementet har vurdert om mindre inngripende 
tiltak enn forbud kan være aktuelle, men er kommet til at andre alternative tiltak ikke vil 
kunne avbøte risikoen ved virksomheten. Finansdepartementet mener derfor at et vedtak om 
forbud er forholdsmessig. 

8 KONKLUSJON 


Klagen tas ikke til følge. Dette vedtaket kan ikke påklages, jf. forvaltningsloven $ 28 tredje 
ledd første punktum. 


Med hilsen 


Geir Åvitsland e.f. 
ekspedisjonssjef 
Tonje Skjeie 
kst. avdelingsdirektør 


Dokumentet er elektronisk godkjent og har derfor ikke håndskrevne signaturer 


Kopi: Finanstilsynet (ref. 17/9229). 


Side 15 


